## La Fe realitza un tractament pioner per a la malaltia pulmonar obstructiva

*** El centre valencià és l’únic d’Espanya que participa en este estudi en el qual es preveu incloure 200 pacients d’un total de 17 hospitals
* El procediment consistix a reduir les zones danyades del pulmó per a deixar més espai a les sanes perquè treballen de manera més eficaç**

L’Hospital Universitari i Politècnic La Fe està avaluant un nou tractament per a persones amb emfisema pulmonar greu, MPOC. El centre valencià és l’únic d’Espanya que participa en este estudi en el qual es preveu incloure 200 pacients de 17 hospitals dels Estats Units, Austràlia, Àustria, Dinamarca, França, Alemanya, Itàlia, Països Baixos i, a Espanya, La Fe. Cada 15 de novembre es commemora el dia mundial d’esta malaltia per a sensibilitzar sobre ella.

El tractament està concebut per a l’abordatge de l’emfisema greu, una malaltia pulmonar obstructiva crònica (MPOC) en la qual els alvèols perden capacitat de funcionament, la qual cosa dificulta la respiració. A més de dispnea, l’MPOC pot causar tos crònica amb flegmes, sibilàncies i cansament. En els casos més greus que no responen a les opcions farmacològiques que hi ha en l’actualitat, es valora el trasplantament de pulmó.

La investigació ja ha començat en La Fe, a on una primera pacient s’ha sotmés a una intervenció en la qual un equip mèdic liderat per l’especialista en Pneumologia i cap de secció de La Fe, Enrique Cases Viedma, li ha tractat el pulmó amb un polímer biològic prèviament a la col·locació de vàlvules per a reduir el seu volum pulmonar.

En concret, tal com ha explicat el doctor Cases Viedma, “es busca ocloure les vies respiratòries que subministren aire a la zona danyada del pulmó per a reduir el seu volum i que les parts sanes tinguen més espai per a expandir-se i treballar de manera eficaç”.

El procediment ha durat al voltant d’una hora, la pacient ja ha rebut l’alta mèdica i, durant els pròxims dos anys, estarà en seguiment. Estos controls periòdics serviran per a quantificar l’eficàcia de les noves vàlvules, així com per a determinar si poden ser una alternativa no invasiva, en comparació amb la cirurgia de reducció de volum pulmonar, en què se segellen les parts malaltes de l’òrgan després de fer una incisió.

Esta investigació clínica, en paraules del gerent del Departament de Salut València La Fe, José Luis Poveda, “ens oferix l’oportunitat d’identificar i avaluar una nova teràpia que pot arribar a canviar el curs de la malaltia en pacients amb MPOC, així com millorar el seu pronòstic i qualitat de vida”.

Fecha: 15/11/2024